Kinders onder dié wat in gru-ongeluk verkool | Maroela Media
Vyf mense, onder wie drie kinders, het vroeg Donderdagoggend verkool ná 'n botsing op die N17 in Mpumalanga.
Volgens Moeti Mmusi, woordvoerder van die provinsiale departement van gemeenskapsveiligheid, het 'n Toyota Corolla omstreeks 01:00 teen 'n Ford-sedan gebots.
Die Toyota was op pad van Davel na Ermelo toe dit glo die Ford, wat langs die pad gestaan het, getref het.
"Twee volwassenes en drie kinders het onherkenbaar verbrand toe die Ford tydens die botsing aan die brand geslaan het," het Mmusi gesê.
Die bestuurder van die Toyota en 'n passasier is ernstig beseer.
"Die oorsaak van die ongeluk is nog nie bekend nie, maar die polisie was op die toneel en ondersoek die saak verder."
Vusi Shongwe, LUR vir gemeenskapsveiligheid in Mpumalanga, het 'n beroep op motoriste gedoen om waaksaam te wees wanneer hulle bestuur, veral snags wanneer sigbaarheid belemmer is. Hy het bygevoeg dat die paaie weens menslike foute daagliks gevaarliker word.
"Ons sal voortgaan om as departement opleidingsprogramme oor padveiligheid aan te bied. Wetstoepassers sal ook nie roekelose en nalatige bestuurders op die paaie duld nie."
Shongwe het motoriste opnuut versoek om die wet te gehoorsaam en nie tydens die aandkloktydperk te bestuur nie. Ingevolge die afsonderingsregulasies geld die aandklokreël tussen 21:00 en 04:00.
Die polisie het ook 'n ondersoek van stapel gestuur na die oortreding van dié regulasies.
Baie wreed,ai tog,daar gaan omtrent nie n dag verby nie,en jy hoor van nog n ongeluk of botsing.
Dit is 'n jammerte maar wat beteken bly by jou huis van 21:00 tot 04:00
Drie goed – (1) Diepste meegevoel aan die gesin, familie, vriende en kennisse van die oorledenes. Dit is so tragies as kinders omkom – om welke rede ookal. (2) die ongeluk het gedurende die aandkloktydperk gebeur – hoekom is mense om 01:00 in die oggend in hierdie tye op pad êrens heen? en (3) (tong-in-die-kies-gesê) – wat is dit met Ford-voertuie dat hulle so maklik brand?
Ja dis baie jammer, maar net soos die aandklokreël geignoreer word, so word die dra van maskers en ventilasie in openbare vervoer nie nagekom nie. Hoeveel keer sal daar nog 'if only…' gesê word…
Paaie word nie onveilig weens menslike foute nie. Dit raak gevaarliker omdat die regering dit nie onderhou nie. Raak nou moef vir die idiokrasie